
[bookmark: _Hlk191516879]      «  «ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2026 ԹՎԱԿԱՆԻ ՊԵՏԱԿԱՆ ԲՅՈՒՋԵԻ ՄԱՍԻՆ» ՕՐԵՆՔՈՒՄ ՎԵՐԱԲԱՇԽՈՒՄ, ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄ, ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2025 ԹՎԱԿԱՆԻ ԴԵԿՏԵՄԲԵՐԻ 25-Ի N 1910-Ն ՈՐՈՇՄԱՆ ՄԵՋ  ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ» ՀՀ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ՎԵՐԱԲԵՐՅԱԼ

Իրավական ակտի ընդունման անհրաժեշտությունը. 
Հայաստանի Հանրապետության կառավարության որոշման նախագծով նախատեսվում է ՀՀ կրթության, գիտության, մշակույթի և սպորտի նախարարությանը 2026 թվականի պետական բյուջեով հատկացված կապիտալ ծրագրերի միջև կատարել վերաբաշխում 57,750.0 հազար դրամ գումարի չափով՝ բյուջետային ծախսերի տնտեսագիտական դասակարգման «Կապիտալ սուբվենցիաներ համայնքներին» հոդվածով: Նախագծի նպատակն է կատարել հատկացում ՀՀ Տավուշի մարզի Իջևան համայնքի Գետահովիտ բնակավայրի վարչական տարածքում ՈՒԵՖԱ ստանդարտներով ֆուտբոլի մարզադաշտի կառուցման համար անհրաժեշտ հողամասերի ձեռքբերման նպատակով։
Վերաբաշխման նպատակով նվազեցվում են 1168 ծրագրի 32001 միջոցառմամբ և 1196 ծրագրի 12002 միջոցառմամբ նախատեսված գումարների մի մասը, որոնց հետագայում վերականգնման անհրաժեշտությունը բացակայում է:

Ընթացիկ իրավիճակը և խնդիրները.
2029թ.–ին Հայաստանում նախատեսվում է անցկացնել ֆուտբոլի աշխարհի երիտասարդական առաջնությունը։ Այս նպատակով Հայաստանի և Վրաստանի ֆուտբոլի ֆեդերացիաները համատեղ հայտ են ներկայացրել, որը հաստատվել է (https://inside.fifa.com/organisation/fifa-council/media-releases/council-increases-record-financial-distribution-member-associations-world-cup-2026):
Առաջնությունը Հայաստանում անցկացնելու համար հիմնական պայման է ՈՒԵՖԱ 4 կատեգորիայի  մարզադաշտ ունենալը։ Նման մարզադաշտների առկայությունը Հայաստանում ՀՀ ԿԳՄՍ նախարարության կողմից նախատեսվել և ամրագրվել է նաև ՀՀ կառավարության 2023 թվականի դեկտեմբերի 7-ի «Հայաստանի Հանրապետության ֆիզիկական կուլտուրայի և սպորտի ոլորտների 2024-2030 թվականների ռազմավարությունը և ռազմավարության գործողությունների պլանը հաստատելու մասին» N 2145 որոշմամբ։ Այսպես, որոշման հավելված N 2-ով հաստատված գործողությունների պլանի մասնավոր նպատակ 2.5-ի գործողություն 6-ով սահմանվել է ՀՀ 3 մարզադաշտերի կառուցման (այդ թվում` 1-ը ազգային) պահանջը: Երեք մարզադաշտերից 2-ը նախատեսվում է կառուցել առնվազն 10000 նստատեղով, իսկ 1-ը՝ ազգայինը, 35000 նստատեղով։ Ազգային մարզադաշտը կառուցվելու է «Ակադեմիական քաղաք» ծրագրի շրջանակներում։ 10000-ոց մարզադաշտերից մեկի համար, երկարատև բանակցությունների և ուսումնասիրությունների արդյունքում, ընտրվել է Վանաձոր քաղաքը, իսկ մյուսի համար՝ Իջևան համայնքի Գետահովիտ բնակավայրը: Վանաձորում մարզադաշտի կառուցման համար (առկա մարզադաշտի վերակառուցման) համար արդեն ընթանում է նախագծման գործընթացը, որը վստահվել է միջազգային փորձ ունեցող, նման մարզադաշտեր արդեն նախագծած և կառուցած «ՎենյուԷրա Հոլդինգ» ՍՊԸ-ն:
Իջևանում մարզադաշտի կառուցման համար համապատասխան չափանիշներով ընտրված հողատարածքը զբաղեցրած էր մասնավոր սեփականություններով՝ թվով 20 սեփականատիրոջ կողմից (ընդհանուր մակերեսը՝ 65971քմ), որոնք վերջիններիս համաձայնությամբ ձեռք են բերվել Իջևանի համայնքապետարանի կողմից և նվիրաբերվել Հայաստանի Հանրապետությանը: Այս նպատակով ՀՀ կառավարության 18.12.2025թ-ի N 1885-Ն որոշմամբ հատկացվել է 329,855.0 հազար դրամ գումար:
Մարզադաշտի ելակետային տվյալների ուսումնասիրության արդյունքում պարզ է դարձել, որ անհրաժեշտ է ձեռք բերել ևս 3 հողակտոր, որոնք նույնպես մասնավոր սեփականություն են և սեփականատերերը պատրաստակամություն են հայտնել դրանք վաճառելու: Այսպիսով, Նախագծով նախատեսվում է կապիտալ սուբվենցիա հատկացնել Իջևանի համայնքքապետարանին, որպեսզի վերջինիս կողմից իրականացվեն նշված 3 հողամասերի ձեռքբերման և նպատակային նշանակությունների փոփոխության գործընթացները՝ հողամասերը հետագայում Հայաստանի Հանրապետությանը նվիրաբերելու նպատակով:
[bookmark: _GoBack]Համաձայնությունները տրվել են 1 քմ 5000 ՀՀ դրամով վաճառելու համար: Ընդհանուր մակերեսը կազմում է 11550քմ, ինչից ելնելով Նախագծով հատկացվում է 57,750.0 հազար դրամ գումար:

Կարգավորման նպատակը և բնույթը.
Որոշման նախագծի ընդունմամբ հատկացում կկատարվի ՀՀ Տավուշի մարզի Իջևան համայնքի Գետահովիտ բնակավայրի վարչական տարածքում ՈՒԵՖԱ ստանդարտներով ֆուտբոլի մարզադաշտի կառուցման համար անհրաժեշտ հողամասերի ձեռքբերման նպատակով։
         
Նախագծի մշակման գործընթացում ներգրավված ինստիտուտները և անձինք.
ՀՀ կրթության, գիտության, մշակույթի և սպորտի նախարարության մասնագետները: 

Իրավական ակտի կիրարկման դեպքում ակնկալվող արդյունքը. 
Որոշման ընդունման արդյունքում կստեղծվեն 2029թ.–ին Հայաստանում անցկացվելիք ֆուտբոլի աշխարհի երիտասարդական առաջնությանն ընդառաջ Իջևանում ՈՒԵՖԱ 4 կատեգորիայի մարզադաշտի  կառուցման համար նախապայմանները։
Իրավական ակտի ընդունման կապակցությամբ պետական կամ տեղական ինքնակառավարման մարմնի բյուջեում եկամուտների և ծախսերի ավելացման կամ նվազեցման անհրաժեշտություն.
«Հայաստանի Հանրապետության 2026 թվականի պետական բյուջեի մասին» օրենքում վերաբաշխում, փոփոխությունենր և լրացում, Հայաստանի Հանրապետության կառավարության 2025 թվականի դեկտեմբերի 25-ի N 1910-Ն որոշման մեջ փոփոխություններ և լրացումներ կատարելու մասին» Հայաստանի Հանրապետության կառավարության որոշման ընդունման կապակցությամբ Հայաստանի Հանրապետության պետական կամ տեղական ինքնակառավարման մարմնի բյուջեում եկամուտների և ծախսերի ավելացում կամ նվազեցում չի առաջանում։
Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ.
Նախագիծը բխում է ՀՀ կառավարության 18.11.2021թ. N 1902-Լ որոշմամբ հաստատված ՀՀ կառավարության 2021-2026 թվականների գործունեության միջոցառումների ծրագրի.
· 49-րդ կետի 49.3-րդ ենթակետից՝ «Մարզական նշանակության կառույցների կառուցում և վերանորոգում»:
Նախագիծը բխում է նաև ՀՀ կառավարության 2023 թվականի դեկտեմբերի 7-ի «Հայաստանի Հանրապետության ֆիզիկական կուլտուրայի և սպորտի ոլորտների 2024-2030 թվականների ռազմավարությունը և ռազմավարության գործողությունների պլանը հաստատելու մասին» N 2145 որոշման հավելված N 2-ով հաստատված գործողությունների պլանի մասնավոր նպատակ 2.5-ի գործողություն 6-ից, այն է՝ ՀՀ 3 մարզադաշտերի կառուցում, այդ թվում 1-ը ազգային։

Իրավական ակտի ընդունման կապակցությամբ այլ նորմատիվ իրավական ակտերի ընդունման անհրաժեշտություն.
1. Այլ իրավական ակտերում փոփոխությունների և/կամ լրացումների անհրաժեշտությունը.
Չի առաջացնում:
2. Միջազգային պայմանագրերով ստանձնած պարտավորությունների հետ համապատասխանությունը.
Համապատասխանում է:

Այլ տեղեկություններ.
Չկան:




